b"\n_START_ARTICLE_\nJohan Ferr\xc3\xa1ndez d'Heredia\n_START_SECTION_\nBiografia pol\xc3\xadtica i militar\n_START_PARAGRAPH_\nHeredia va n\xc3\xa9ixer als voltants de 1310 a Mun\xc3\xa9brega (a prop de Calataiud), Regne d'Arag\xc3\xb3. El 1328 ja era membre de l'orde de l'Hospital, i va ser comanador d'Alfambra i de Villel (1333). El 1338, Pere el Cerimoni\xc3\xb3s el va nomenar conseller i va ser castell\xc3\xa0 d'Amposta el 1346, on va succeir San\xc3\xa7 d'Arag\xc3\xb3, oncle de Pere el Cerimoni\xc3\xb3s, la dignitat m\xc3\xa9s alta de l'orde a la corona d'Arag\xc3\xb3, juntament amb el priorat de Catalunya. Des d'aquest lloc va ajudar el rei en les seves lluites de la Guerra de la Uni\xc3\xb3, contra Jaume III de Mallorca en la Batalla de Llucmajor, i en la Guerra dels dos Peres contra Pere I de Castella. _NEWLINE_El 1355 fou nomenat prior de l'orde a Castella i Lle\xc3\xb3. Tot i els seus c\xc3\xa0rrecs eclesi\xc3\xa0stics, va tenir diferents relacions amoroses de les quals va tenir quatre fills (Toda, Donassa, Teresa i Joan), que foren legitimats pel rei Pere._NEWLINE_Des de 1356, el suport del papa Innocenci VI li va valer per a ser prior de Sant G\xc3\xa8li i es va traslladar a la cort papal d'Aviny\xc3\xb3, on el papa el va nomenar governador de la ciutat i li'n va encarregar la defensa, cosa que el va portar a construir-ne les muralles actuals. Va mantenir bones relacions amb els papes que van seguir (Urb\xc3\xa0 V i Gregori XI, aix\xc3\xad com amb Benet XIII, aragon\xc3\xa8s com ell). Des de la c\xc3\xbaria papal, fou ambaixador dels reis Pere IV d'Arag\xc3\xb3 i Joan I d'Arag\xc3\xb3. _NEWLINE_El 24 de setembre de 1377 fou promocionat i nomenat gran mestre de l'orde de Sant Joan de Jerusalem, c\xc3\xa0rrec que ocup\xc3\xa0 fins a la seva mort, el 1396. En aquest c\xc3\xa0rrec va col\xc2\xb7laborar amb el papat, el Regne d'Arag\xc3\xb3 i el de Castella. El 1377, va preparar des de N\xc3\xa0pols una expedici\xc3\xb3 militar per tal d'annexionar el Principat d'Acaia i les possessions de Lepant, per\xc3\xb2 fou capturat al golf d'Arta i l'expedici\xc3\xb3 va coixejar. Companyies de Navarra i d'albanesos van conquerir Lepant, per\xc3\xb2 Heredia va passar dos anys de captiveri. Des de la posici\xc3\xb3 hospitalera de Rodes, va aconseguir mantenir a ratlla els turcs i a m\xc3\xa9s va ocupar Corint i Morea._NEWLINE_El 1382 va retornar a Occident, primer a Barcelona i despr\xc3\xa9s a Aviny\xc3\xb3. El 1383, a Val\xc3\xa8ncia, va haver de fer front al cisma des de dins de l'orde i va avortar l'intent de Riccardo Caracciolo per a aconseguir la m\xc3\xa0xima dignitat hospitalera, ja que Heredia era partidari del papa d'Aviny\xc3\xb3 i aquest del de Roma. Va aconseguir mantenir l'orde unit i ell com a cap. _NEWLINE_Va morir el 1396 a Aviny\xc3\xb3 i fou enterrat al priorat de Santa Maria de Casp, que ell havia fundat deu anys abans."